第四十二屆香港電影金像獎頒獎典禮今晚(14日)舉行,有份角逐影后的衛詩雅,以一襲白色短裙亮相,她否認是婚紗,笑言這套衫令其他人難以埋身,她說:「不過穿呢套衫有啲壓力,因為臨行紅地氈前一秒,吊住件衫嘅細條魚絲斷了,好在立即補救,𠵱家好安全,擰來擰去都唔會走光。」
鄧麗欣(Stephy)及林明禎擔任頒獎嘉賓,2人被安排行紅地氈,Stephy罕有超性感亮相,她說:「我揀呢條裙仍未知同明禎行,對呢條裙一見鍾情,但最初有少少驚,因為見到好少布,但造型師一直游說我穿,咁就試下啦,都大個女,咪性感啲囉,不過呢條裙唔係賣弄性感,都OK嘅。」她表示已做足安全措施,還與林明禎互相幫手檢查,十分安心。林明禎直言不敢像Stephy般穿得性感,希望下年敢穿,她說:「因為我唔夠安全感,想慢慢嚟,一步步來,明年如有獎項入圍就會Deep V。」